ஈரான் முன்னாள் துணை ஜனாதிபதிக்கு 6 1/2 வருட சிறைத் தண்டனை!
நாட்டுக்கு அச்சுறுத்தலாக இருந்ததாக குற்றம் சாட்டப்பட்ட வழக்கில் ஈரான் முன்னாள் துணை ஜனாதிபதி எஸ்ஃபன்டியார் ரஹிம் மஷாயி-க்கு 6 1/2 வருட சிறை தண்டனை வழங்கப்பட்டுள்ளது.
கடந்த 2013 ஆம் ஆண்டு ஈரானில் ஆட்சி மாற்றம் ஏற்பட்ட பின்னர் உள்நாட்டு பாதுகாப்புக்கு அச்சுறுத்தலாக இருந்ததாக ரஹிம் மஷாயி மீது வழக்கு தாக்கல் செய்யப்பட்டது.
இதேபோல், முன்னாள் ஜனாதிபதியின் ஊடகத்துறை ஆலோசகராக இருந்த அலி அக்பர் ஜவன்ஃபெக்ர் மீதும் வழக்கு தாக்கல் செய்யப்பட்டது.
இந்த வழக்கில் கைதாகி சிறையில் அடைக்கப்பட்டுள்ள இருவருக்கும் இன்று (புதன்கிழமை) சிறைத் தண்டனை அறிவிக்கப்பட்டுள்ளது.
அதன் படி நாட்டின் பாதுகாப்புக்கு அச்சுறுத்தலாக இருந்த குற்றத்துக்கு 5 வருடங்களும், நாட்டைப் பற்றிய தவறான முறையில் பிரசாரம் செய்ததற்காக ஒரு வருடம் மற்றும் நீதித்துறையை அவமதித்த குற்றத்துக்கு 6 மாதங்கள் என முன்னாள் துணை ஜனாதிபதி எஸ்ஃபன்டியார் ரஹிம் மஷாயிக்கு ஆறரை வருடங்களும் சிறை தண்டனை விதிக்கப்பட்டுள்ளது.
இதே வழக்கில் முன்னாள் ஜனாதிபதியின் ஊடகத்துறை ஆலோசகராக இருந்த அலி அக்பர் ஜவன்ஃபெக்ருக்கு நாட்டின் பாதுகாப்புக்கு அச்சுறுத்தலாக இருந்த குற்றத்துக்காக 4 வருடங்கள் சிறை தண்டனை விதிக்கப்பட்டுள்ளது.